Bitch en Moan | OLGA SE OKSELTJIES
Posts filed under 'Bitch en Moan'
Op 'n goeie dag
Julle weet….. Soms kan ek net lag. Ander kere kan ek self die lag bere totdat ek veilig in die Fordjie of op my apostelpêre om die hoek al is. Ander kere moet ek hard probeer om nie my vuis toe te vou en net te swaai nie.
My vriendinnne, die kwien se direkte familie en haar huis-genoot kom toe mos Sondag hier aan. "Gaan jy my help?" vra die genoot. Kyk nou weet ek al wat kom. Die wind het mos weer erg gewaai. Toe ek ja sê kom dit "Lemmetjies uitdruk sodat ek lime pickles kan maak?" Kyk dis nou al jare dat ek help. Ek kry altyd die uitdruk werk. Dis glad nie lekker nie. Daardie sous brand my vingers gaar. Maar daardie piekels is vrek lekker en nee, sy gee haar resepte vir gn mens nie.
Maandag is hulle weer hier met die sak lemmetjies. Kyk, die wind het 'n rekord oes bymekaar gebring. Party is so groot soos ertjies, ander soos druiwe en dan is daar 'n paar so groot soos golfballe. Weet julle hoe moeilik melk jy die kleintjies? Ek het nie 'n gemaklike elektriese masjien nie, ek sal met die hand moet druk. Dinsdag en Woensdag druk ek en druk en druk. Ry vanmiddag om die bak sap te gaan aflewer. What do you know? "Nee" seg sy, "Dis joune." Ek het al die sap wat ek nodig het. Toe moes ek weer op my tande byt. Wat de dinges gaan ek met om en by twee liter skoon lemmetjie sap maak?
Tuis gekom, het ek my resepte boek en kry gou die suurlemoen konsentraat resep. Kook dit en dink "Julle donners! Dis al wat julle gaan kry om te drink self in die koue totdat dit klaar is." Goeie aarde! Ek het die bottels net nou gebêre. Toe bel sy my en vra verskoning. Sy was deurmekaar. Sy sal die sap môre kom haal. "Watter sap?" vra ek obsternaat. Asof ek nie weet nie. "Die lemmetjiesap wat jy uitgedruk het." Seg sy. Toe voel ek al hoe klap my vuis teen haar wetie wat nie. "Nee wat," sê ek jy kan dit nie kry nie, dis nou al Lime cordial. Sal sy wragtig vir my vra "But why the …. did you do that?"
Gedagte van die dag: Gelukkig was dit oor die foon.
Julie 4, 2019 at 10:37 nm Olga	7 Kommentaar
Daar word ek toe mos gekommandeer om Homer se admin te doen. Dis nie genoeg om 'n vlieg vir 'n uur per dag besig te hou nie, maar o, wee. Sy hande het nou eenvoudig rond geword vir enige iets anders as yster.
Gaan kuier ons onlangs in die stad. Die plek waar ons tuis gegaan het, spog met hek toegang beheer. Nes by die huis. Ewentwel, die afstand beheerder word dan nou sommer op my skoot neergesit. Elke keer as ons aankom hek toe, maak die hek operateur die hek oop. Mos net 'n knoppie druk.
Dan kom die bevel "Gee aan die water." Dan gee ek aan. Ek het al genoeg alleen gereis om te weet ek sou nie eers gestrek het om die bottel water in die hande te kry nie. Skaars tien kilometer verder sal die opdrag weer kom "Gee 'n sweetie aan." Dan maak ek eerder of ek slaap ander sal ek wragtig teen 120kph die man uit smyt. Ewentwel ons is toe mos nou in die stad. Toe word ek mos hek operateur. Elke dag wil hy mall toe gaan. Dan daarheen dan daarheen. Een middag kom ons weer terug en hy stop by die hek en wag.
"Gaan jy nie die hek oopmaak nie?" vra hy terwyl hy reeds met die afstandbeheerder in sy hand sit, wat hy kon optel. So waarom die &^%$^&*( kan hy nie net die (*&^% rooi knoppie druk nie? "Sien jy die rooi knoppie, Homer?" "Wat daarvan?" vra hy. "Druk dit." sê ek vererg. Hy doen dit en ry deur en weer moet ek herinner "Wag dat die hek toegaan."toe hy verder ry nadat die hek toe is.
Laat my wonder of mans hulpeloos gebore is of word hulle so?
Gedagte van die dag: Hulpeloos of net plein hopeloos.
Februarie 21, 2019 at 10:40 nm Olga	9 Kommentaar
Ek het mos al genoem ek is die luiste mens wat ek ken. Ewentwel, verlede week sukkel ons weer met internet. Telkom was mos weer teen die paal op. Maar nou ja, ek het 'n bed vol lap wat gordyne moet word en met Homer se gesweisery reg voor die venster, is die kanse dat dit binne kort gaan gebeur, maar skraal.
As Homer my deesdae sien, wil hy al weet "Wat eet ons?" Hoekom de vy is dit my saak? Ek wil nie heeltyd my kombuis vuil hê nie. Skoon maak is soos vroeg opstaan, vastly overrated, dankie. Maar toe dit so koud was verlede week wil hy weer weet "wat eet ons" Daardie ou drie letter woordjie was op die punt van my tong. Hoekom moet die kombuis elke dêm dag omgeroei word omdat hy wil eet? Toe tref dit my. Daar is 'n halwe pak "Quick cook samp" in die kas en in die vrieskas is daar twee bakke saggekookte bruinbone. So kom ek maak Oom en tante sop. Sop is mos 'n eenskottel gereg en met 'n pak hoendernekkies en 'n strook gerookte ribbebene kan dit nogal 'n gawe ete maak.
So gesê, so gedaan. Toe ek die handvol pietersielie in die pot gooi en die plaat afsit was dit net mooi tyd vir 'n beker teetjies voor die sop in die bakkies gaan val. Dan wag 'n luilekker aand op die uwe.
Goeie geeftag! Toe ek omdraai, staan altwee wasbakke boeppens met skottelgoed. Die vloer het sommer sulke lang briekmerke op en die kaste staan vol goed. Nou wie de duiwel het reg agter my rug so kom staan en mors? As ek die maaifoedie in die hande kry, gaan daar bloed loop. Maar Homer sweer blou hy was heelmiddag buite. Volgens hom moes ek die gemors gemaak het. Maar ek is mos nie betotteld in my blerrie kop nie. Nee. Wragtig, al was die sop hoe lekker, EK MAAK NIE WEER SOP NIE.
Gedagte van die dag: Ek wil 'n feetjie met 'n voorskootjie hê.
September 25, 2018 at 9:22 nm Olga	7 Kommentaar
Vandag is ons roadrun loop dag. Normaalweg, kom ons bymekaar en ons stap. Gister kom die een verskoning na die ander. Een het 'n belangrike vergadering, die ander een se been is seer. Ou ekskusie van haar wat ons gewoonlik laat dreig om haar tuis te kom haal. Ander een het iepikonders en ek sê my Orbi trek werk nog.
Genade tog. Ons hoor al heeldag die lugverkeer. Al is dit nie besonder winderig nie, is dit steeds Augustus. Hoë brandindeks en al daardie goed. Homer is hier weg om 'n aflewering te doen en toe hy terug kom, vertel hy my die grootste saagmeul in ons omgewing brand. Die massas betoog, breek en brand alweer. Kan julle dink wat kon met ons gebeur het as ons gaan stap het? Ons loop by die meuls se indraaipad verby.
Hoekom moet hulle betoog? Goeie donner die meule maak toe oor hulle geweldadige betogings vroeer vanjaar. Dit het hulle finansieël geknak. Wat is so dêm moeilik om te verstaan? Ek is nie 'n voorstander van die oorsee ding nie, maar ek hoop en bid my kinders wil 'n heenkome oorsee gaan soek. Hoe lank gaan hulle tevrede wees om net te breek en brand voordat hulle verder gaan om "land" te kry? Sulke hebsug is darem wragtig besig om handuit te ruk.